אם לעקור סתם רב-שנתי ממשפחת הדגנים המצויים אבחר בדרך הקשה להתמודד עם מי שקני שורש לו מסועפים נאמר יבלית מבלי לדעת שסביבתה תבריא ותתיירק הדשא ייתמרק לקראת אביב ונכדתי תזחל שטיח רך אכין לה לרבוץ להתגלגל להשתבץ בנזר גן ביתי. אם לחתור במעלה נהר מנהרות הארץ אבחר במסלול בו הסבך יוריש צלו בין שתי גדות עד בואי אל המקור אל המבוע אל מה שנאסף אל האגן מעל בטרם ייחרץ אפיק. אם לפתור חידת האלם הכחכוח הגרגור אביט אל מה שמתיימר להיחשב כטור   שבראשו תשוט לה אמא אווזה ומאחור אבחין לי בברבור מאגדה שטרם השתבש קסמה.